Laurent Chappis

Architet e urbanista.
Laurent Chappis a l'era nà a j'8 ëd maj 1915 a Aix-les-Bains, an Savòja.
A l'ha studià l'architetura a Grenoble, peui a Paris ant l'atelié Pontremoli dla Scòla dle bele art.
A l'ha livrà ij sò studi an architetura con un proget dë scòla d'àuta montagna a Chamonix e coj an urbanìstica con un proget për la rissistemassion dle Tre Combe.

 Ël travaj an montagna 
Chappis as anteressa dla sistemassion dij sit ëd piasì an sla fiòca e a parte dal 1946 ël dipartiment ëd la Savòja a-j afida dj'arlevament an sël pòst an vista ëd travaj ëd sistemassion dle Tre Combe e ël proget për na stassion ëd montagna ant la comun-a ëd Saint-Bon-Tarentaise: cost a dventrà Courcheval 1850, dont chiel a sarà l'architet an cap për des agn.
Dal 1946 al 1955, ansema a j'architet Pradelle e Legrand, Chappis a realisa na serie 'd proget marcà da la sperimentassion architetural, conossù sota 'l nòm dë scòla ëd Courcheval.

Dal 1959 al 1968 a batiss la stassion ëd montagna Chamrousse Roche-Béranger, ant l'Isère e ël sènter ëd montagna për la gioventura ëd Bachat-Bouloud.

Chappis as oponìa a l'evolussion dle stassion dë spòrt d'invern dominà da l'artifissialisassion e da la speculassion teriera e antlora a elaborava dij proget alternativ an acòrd con sò prinsipi fondamental: l'òm a dev arpijé soe energìe an n'ambient natural, ch'a l'ha dle fragilità evidente.
Soe posission fërme an s'ës soget a l'han ëslontanalo a parte da l'ancamin dj'agn 1960 da le comësse pùbliche an Fransa.
An compens, a l'ha travajà an Italia, ant l'Euròpa oriental, an Union Soviética, an Argentin-a.

Durant ij darié des agn ëd soa vita Chappis a l'ha travajà ansima a 'n proget ch'a ciamava montagna umanista, dont ël but a l'era col ëd rende la montagna acessìbil al pi grand nùmer ëd përson-e ant ël rëspet ëd l'ambient.

 Àutre atività 
Dël 1951 a l'ha creà l'agensìa Berthe-Chappis-Jomain, ch'a l'ha realisà vàire ansem d'alògg.

Laurent Chappis a l'é mòrt a Chambéry ai 28 dë dzèmber 2013.

Chappis, Laurent